“Contratiempo”, “Proyecto Lázaro” i “Ballerina” completen la cartellera del Tívoli per a febrer
2025-07-24

El cinema Tívoli, després del terratrèmol audiovisual de “La la land”, rebrà al mes més curt de l’any amb tres pel·lícules que aniran desfilant per la gran pantalla del cinema local per a oferir bones propostes cinematogràfiques d’entre totes les estrenes del moment. Tres caps de setmana seguits per a gaudir de les estrenes més recents, a un preu d’entrada ostensiblement més econòmic que en la resta de les sales: un preu únic de 4 euros. Com és habitual, les entrades es poden adquirir des d’una hora abans de l’inici de cada projecció.

La primera pel·lícula que acollirà el Tívoli, el primer cap de setmana de febrer, és “Contratiempo”, el nou thriller del director Oriol Paulo. “Contratiempo” es projectarà en el Tívoli el divendres 3 de febrer, a les 19 h i a les 22:30 h i el diumenge 5 de febrer, a les 17 h i a les 19:30 h. Protagonitzat per Mario Casas, el thriller conta la història d’un empresari que es desperta tancat en una habitació d’un hotel al costat del cadàver del seu amant. Acusat d’assassinat, decideix contractar a la prestigiosa advocada Virginia Goodman. Durant el transcurs de la nit, tots dos treballaran per a esclarir els fets, però l’aparició d’un nou testimoni trastocarà la seua estratègia.

Després d’aquest contratemps, la següent estrena que arribarà al Tívoli és “Proyecto Lázaro”, una pel·lícula amb la qual el director i guionista Mateo Gil reflexiona sobre la vida i els seus límits a través d’un drama futurista protagonitzat per Tom Hughes i Oona Chaplin. ”Proyecto Lázaro” es projectarà el divendres 10 de febrer a les 19 h i a les 22:30 h i també el diumenge 12 de febrer, a les 17 h i a les 19:30 h. El propi Gil ha escrit la història de Marc, un home que descobreix que pateix una malaltia mortal i que li queda un any de vida. Incapaç d’acceptar la mort, decideix criogenitzar el seu cos. I és quan es produeix un salt de seixanta anys en el temps, convertint-se Marc en el primer home retornat a la vida de la història, encara que tot serà molt més complicat del que ell esperava.

El cinema familiar arribarà amb “Ballerina”, una pel·lícula d’animació que té com a protagonista a Felicia, una xiqueta que, després de perdre als seus pares, viu en un orfenat en la seua Bretanya natal. La seua passió és la dansa i somia amb convertir-se en una ballarina professional. Per a aconseguir-ho s’escapa amb l’ajuda del seu amic Víctor, viatjant fins al París de 1879. Allí es farà passar per una altra persona per a aconseguir entrar com a alumna de la Grand Opera House i així lluitar per tenir la vida que desitja.

“Ballerina” es projectarà el divendres 17 febrer a les 19 h i el diumenge 19 de febrer, a les 17 h i a les 19:30 h.